ຮອງນາຍົກລັດຖະມົນຕີ ພົບປະຫາລືຂົງເຂດວຽກງານສື່ມວນຊົນ
ຕອນບ່າຍວັນທີ 11 ສິງຫາ 2022 ນີ້, ທ່ານ ກິແກ້ວ ໄຂຄຳພິທູນ ຮອງນາຍົກລັດຖະມົນຕີ ໄດ້ຮ່ວມປຶກສາຫາລືກັບ ຄະນະນໍາກະຊວງຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ແລະ ບັນດາຄະນະບັນນາທິການອົງການສື່ມວນຊົນ ໂດຍມີ ທ່ານນາງ ສວນສະຫວັນ ວິຍະເກດ ລັດຖະມົນຕີກະຊວງຖະແຫລງຂ່າວ, ວັດທະນະທຳ ແລະ ທ່ອງທ່ຽວ, ມີຮອງລັດຖະມົນຕີ,
ມີຜູ້ອຳນວຍການ,ຄະນະບັນນາທິການຈາກບັນດາສື່ມວນຊົນສຳນັກງານຕ່າງໆອ້ອມຂ້າງສູນກາງ ເຂົ້າຮ່ວມ. ເພື່ອເຮັດໃຫ້ວຽກງານຖະແຫລງຂ່າວ-ສື່ມວນຊົນໄດ້ຮັບການພັດທະນາກ້າວໄປສູ່ຄຸນນະພາບ ແລະ ທັນສະໄໝ, ສົມກັບເປັນເຄື່ອງມືອັນແຫລມຄົມຂອງພັກ, ເປັນປາກກະບອກສຽງໃຫ້ພັກ, ລັດ ແລະ ປະຊາຊົນ, ເປັນເວທີແຫ່ງການສົ່ງເສີມປະຊາທິ ປະໄຕປະຊາຊົນລາວບັນດາເຜົ່າ, ປົກປັກຮັກສາໝາກຜົນຂອງການນຳພາ-ຊີ້ນຳ ຂອງພັກຕະຫລອດໄລຍະ ຂອງການປົກປັກຮັກສາ ແລະ ພັດທະນາປະເທດຊາດ ພ້ອມທັງຕອບໂຕ້ຖ້ອຍທຳນອງຂອງກຸ່ມຄົນບໍ່ດີ, ບັນດາອິດທິກຳລັງປໍລະປັກ ແລະ ກຳລັງຫັນປ່ຽນໂດຍສັນຕິຂອງສັດຕູ ໃຫ້ນັບມື້ແຂງແຮງ, ເລິກເຊິ່ງ ແລະ ຮອບດ້ານ.
ໃນກອງປະຊຸມ, ບັນດາຫົວໜ້າສື່ມວນຊົນຈາກພາກສ່ວນຕ່າງໆກໍໄດ້ມີການແລກປຽນບົດຮຽນໃນການ ເຄື່ອນໄຫວວຽກງານຕົວຈິງໃນໄລຍະຜ່ານມາ ເຊິ່ງມີທັງຂໍ້ສະດວກ ແລະ ຂໍ້ຫຍຸ້ງຍາກ ເປັນ ຕົ້ນ ບັນຫາການສະໜອງຂໍ້ມູນຂ່າວສານ ຈາກພາກສ່ວນຕ່າງໆໃຫ້ແກ່ສື່ມວນຊົນບາງຄັ້ງຍັງມີລັກຊະນະຊັກຊ້າ, ບໍ່ທັນກັບສະພາບການຕົວຈິງ, ບັນຫາຂໍ້ຫຍຸ້ງຍາກທາງດ້ານງົບປະມານ, ພາຫະນະຮັບໃຊ້, ບັນຫາບຸກຄະລາກອນ ແລະ ບັນຫາສຳຄັນອື່ນໆ.
ໂອກາດນີ້, ທ່ານ ກິແກ້ວ ໄຂຄຳພິທູນ ຮອງນາຍົກລັດຖະມົນຕີ ກໍໄດ້ຊີ້ນຳໃຫ້ຄະນະພັກ ຄະນະນຳທຸກຂັ້ນ ຕ້ອງນຳພາວຽກງານໂດຍກົງ-ຮອບດ້ານ, ຖືສຳຄັນວຽກງານຖະແຫລງຂ່າວເປັນກົກ, ບັນດານິຕິກໍາໃດທີ່ບໍ່ສອດຄ່ອງຕ້ອງໄດ້ຕິດຕາມກວດກາ ແລະ ປັບປຸງຄືນໃໝ່ ໃຫ້ມັນສອດຄ່ອງແທດເໝາະ, ຕ້ອງສັບຊ້ອນຈັດວາງບຸກຄະລາກອນໃສ່ຕຳແໜງງານຢ່າງເໝາະສົມ; ຕ້ອງກໍາແໜ້ນທັດສະນະຂອງພັກເຮົາຕໍ່ວຽກງານສື່ມວນຊົນ ການເພີ່ມທະວີການຄຸ້ມຄອງຂອງລັດຕໍ່ສື່ມວນຊົນ ໂດຍການຄຸ້ມຄອງດ້ວຍກົດໝາຍ ພ້ອມທັງກວດກາຄືນກົດໝາຍທີ່ຄຸ້ມຄອງວ່າສອດຄ່ອງກັບສະພາບປັດຈຸບັນບໍ່ ຖ້າບໍ່ສອດຄ່ອງກໍຕ້ອງມີການປັບປຸງແກ້ໄຂຄືນໃໝ່. ພ້ອມກັນນີ້ ບັນນາທິການ ຕ້ອງມີຄວາມຮູ້ເລິກເຊິ່ງກ່ຽວກັບວຽກງານວິຊາສະເພາະ, ກຳໄດ້ລັກສະນະຈຸດພິເສດຂອງວຽກວິຊາສະເພາະ, ຕ້ອງເປັນຜູ້ຊຳນິຊຳນານໃນວຽກງານ, ມີຄວາມສະດຸ້ງໄວຕໍ່ບັນຫາ, ຕ້ອງມີແຜນການເຄື່ອນໄຫວວຽກງານຂອງຕົນເອງຄື: ແຜນໄລຍະສັ້ນ, ໄລຍະຍາວ ແລະ ອື່ນໆ.